title: A Bizottság (EU) 2018/1723 végrehajtási határozata (2018. október 26.) az északi-tengeri–balti törzshálózati folyosón megvalósítandó, határokon átnyúló Rail Baltica projektről (az értesítés a C(2018) 6969. számú dokumentummal történt)

text:
                  15.11.2018

                  HU

                  Az Európai Unió Hivatalos Lapja

                  L 287/32

         A BIZOTTSÁG (EU) 2018/1723 VÉGREHAJTÁSI HATÁROZATA
         (2018. október 26.)
         az északi-tengeri–balti törzshálózati folyosón megvalósítandó, határokon átnyúló Rail Baltica projektről

               (az értesítés a C(2018) 6969. számú dokumentummal történt)

         (Csak az észt, a finn, a lengyel, a lett, a litván és a svéd nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a transzeurópai közlekedési hálózat fejlesztésére vonatkozó uniós iránymutatásokról és a 661/2010/EU határozat hatályon kívül helyezéséről szóló, 2013. december 11-i 1315/2013/EU európai parlamenti és tanácsi rendeletre (1) és különösen annak 47. cikke (2) bekezdésére,
         mivel:

                     (1)

                     Amint azt az északi-tengeri–balti törzshálózati folyosóra vonatkozó harmadik munkaterv (2) is elismeri, a határokon átnyúló Rail Baltica projekt, amely a balti államoktól Lengyelországon át egészen Finnországig terjedő, kölcsönösen átjárható és hatékony összeköttetésről, továbbá a tengeri, vasúti és közúti közlekedés közötti multimodális összeköttetésekről gondoskodik, várhatóan döntő szerepet fog játszani a folyosó működésének biztosítása szempontjából.

                     (2)

                     A Rail Baltica hagyományos, vegyes – azaz utas- és teherszállításra egyaránt alkalmas – gyorsvasútvonalként valósul meg. A Rail Baltica projekt befejezését követően várhatóan jelentősen növekedni fog az áru- és személyforgalom.

                     (3)

                     A Rail Baltica egy rendkívül összetett, határokon átnyúló, öt tagállam részvételével megvalósuló projekt, amelynek megfelelő koordinálása komoly kihívást jelent. A projekt koordinálásnak és időben történő végrehajtásának támogatása érdekében olyan rendelkezéseket kell elfogadni, amelyek rögzítik a szükséges intézkedések leírását, valamint azok végrehajtásának ütemezését. Mindez előmozdítaná az északi-tengeri–balti folyosóra vonatkozó munkaterv határokon átnyúló célkitűzéseinek megvalósítását. Az említett munkaterv szerint a határokon átnyúló Rail Baltica projektnek a lehető leghamarabb, de legkésőbb 2030-ig üzemkésznek kell lennie.

                     (4)

                     Az 1315/2013/EU rendelet 1. cikke (4) bekezdésének sérelme nélkül a határokon átnyúló Rail Baltica projekt teljes végrehajtásához még szükséges költségvetési források becsült összege legalább 5,6 milliárd EUR. Az eddig végrehajtott vagy tervezett projektek költségei közel 1,9 milliárd EUR-t tesznek ki, és a projektek uniós finanszírozással valósulnak meg (a támogatható költségek 85 %-áig). Fontos meghatározni a Rail Baltica projekt befejezéséhez szükséges intézkedéseket annak érdekében, hogy az uniós, nemzeti és regionális források, valamint más releváns támogatások rendelkezésre állása tervezhető és teljes mértékben optimalizálható legyen.

                     (5)

                     A projekt határokon átnyúló vonatkozásai célzott irányítási struktúrák létrehozását teszik szükségessé. Az északi-tengeri–balti törzshálózati folyosó európai koordinátorának és a Bizottság egy képviselőjének megfigyelőként részt kell vennie e struktúrák működésében.

                     (6)

                     Észtország, Lettország és Litvánia kormányközi megállapodást írt alá és ratifikált, amelyben megállapodtak abban, hogy teljes mértékben elkötelezik magukat a Rail Baltica projekt mellett. Létrehozták és a projekt végrehajtására kijelölték az RB Rail AS vállalatot és a megfelelő nemzeti végrehajtó szerveket. A Rail Baltica munkacsoport látja el az Észtország, Lettország, Litvánia, Lengyelország és Finnország minisztériumai közötti irányítási és koordinációs feladatokat.

                     (7)

                     A végrehajtás előrehaladásának nyomon követése érdekében a tagállamoknak rendszeres jelentéseket kell küldeniük a Bizottságnak a területükön található szakaszokra vonatkozóan, és értesíteniük kell a Bizottságot az esetlegesen felmerülő késésekről.

                     (8)

                     Észtország, Lettország, Litvánia, Lengyelország és Finnország jóváhagyta az ebben a határozatban előírt intézkedéseket.

                     (9)

                     Az ebben a határozatban előírt intézkedések összhangban vannak az 1315/2013/EU rendelet 52. cikkében említett bizottság véleményével,

               ELFOGADTA EZT A HATÁROZATOT:

            1. cikk
            Tárgy
            Ez a határozat meghatározza a határokon átnyúló Rail Baltica projekthez (Tallinn–Pärnu–Riga–Panevėžys–Kaunas–Varsó, valamint egy vilniusi összeköttetés) kapcsolódó intézkedések leírását és azok végrehajtásának ütemezését, továbbá a vonatkozó irányítási rendelkezéseket.

            2. cikk
            Intézkedések és ütemterv
            Észtország, Lettország, Litvánia és Lengyelország gondoskodik a következő intézkedések időben történő végrehajtásáról:

                        a)

                        2018. december 31-ig:

                                    1.

                                    Észtország, Lettország és Litvánia elkészíti a konszolidált előzetes műszaki tervet;

                                    2.

                                    Észtországban, Lettországban és Litvániában elvégzik a szükséges stratégiai környezeti vizsgálatokat (kivéve a Kaunastól Vilniusig, valamint a Kaunastól a litván–lengyel államhatárig terjedő szakasz tekintetében);

                                    3.

                                    Észtországban, Lettországban és Litvániában elkészítik az infrastruktúra kezelésére vonatkozó tanulmányt, és benyújtják azt Észtország, Lettország és Litvánia nemzeti hatóságaihoz;

                        b)

                        2019. június 30-ig: Észtország, Lettország és Litvánia megállapodik az épített infrastruktúra kezeléséről szóló határozatról;

                        c)

                        2020. december 31-ig:

                                    1.

                                    Litvániában elvégzik a Kaunas és a litván–lengyel államhatár közötti szakaszra vonatkozó stratégiai környezeti vizsgálatokat;

                                    2.

                                    Észtországban, Lettországban és Litvániában befejeződik a területrendezési tervezés, és jóváhagyják az útvonalak részletes összehangolását (kivéve a Kaunas és Vilnius közötti szakasz vonatkozásában);

                                    3.

                                    Észtországban, Lettországban és Litvániában megkezdődik a kivitelezés;

                                    4.

                                    Észtországban és Lettországban (a Riga körüli központi szakasz tekintetében), továbbá Litvániában (a Kaunastól Vilniusig, valamint a Kaunastól a litván–lengyel államhatárig terjedő szakasz kivételével) elkészül a vasútvonal műszaki terve;

                                    5.

                                    Lengyelország elkészíti az Ełk és a lengyel–litván államhatár közötti szakasz megvalósításának műszaki paramétereit és ütemtervét meghatározó részletes tanulmányokat, valamint környezetvédelmi eljárásokat;

                        d)

                        2021. december 31-ig:

                                    1.

                                    Észtországban, Lettországban és Litvániában sor kerül a szükséges földterületek megvásárlására (kivéve a Kaunastól Vilniusig, valamint a Kaunastól a litván–lengyel államhatárig terjedő szakasz tekintetében);

                                    2.

                                    Litvániában a Kaunas és Vilnius közötti szakasz tekintetében befejezik a területrendezési tervezést és a stratégiai környezeti vizsgálatokat, továbbá jóváhagyják az útvonalak részletes összehangolását;

                                    3.

                                    Lettországban (az északi és a déli szakasz vonatkozásában) elkészítik a műszaki tervet;

                        e)

                        2023. december 31-ig:

                                    1.

                                    Litvániában sor kerül a Kaunastól Vilniusig, valamint a Kaunastól a litván–lengyel államhatárig terjedő szakasz kivitelezéséhez szükséges földterületek megvásárlására;

                                    2.

                                    Litvániában elkészül a Kaunastól a litván–lengyel államhatárig, valamint a Kaunastól Vilniusig terjedő vasútvonal műszaki terve;

                        f)

                        2025. december 31-ig:

                                    1.

                                    Észtországban, Lettországban, Litvániában és Lengyelországban elkészül a kétvágányú, vegyes forgalmú, legalább 740 m hosszú tehervonatok közlekedését lehetővé tevő, villamosított, UIC-nyomtávú vasúti infrastruktúra;

                                    2.

                                    az (EU) 2017/6 bizottsági végrehajtási rendeletnek (3) megfelelően Észtországban, Lettországban, Litvániában és Lengyelországban megvalósítják az Európai Vasúti Forgalomirányítási Rendszert (ERTMS) a teljes kölcsönös átjárhatóság biztosítása érdekében;

                                    3.

                                    gondoskodnak az átrakodási kapacitásról a meglévő, valamint az új vasúti-közúti terminálokon, amelyeket hagyományos, kétvágányú, villamosított, szabványos európai (1 435 mm-es) nyomtávú gyorsvasútvonal köt össze egymással.

            3. cikk
            Irányítás

               (1)   Észtország, Lettország, Litvánia, Lengyelország és Finnország képviselői évente legalább kétszer megvitatják a 2. cikkben említett intézkedések előrehaladását a Rail Baltica kormányközi (miniszteri) munkacsoportjának ülésein, amelyeken az északi-tengeri–balti törzshálózati folyosó európai koordinátora és a Bizottság képviselői is részt vesznek.

               (2)   Az északi-tengeri–balti törzshálózati folyosó európai koordinátora, a Bizottság képviselői, valamint Lengyelország és Finnország kijelölt képviselői felkérést kapnak, hogy megfigyelőként vegyenek részt az RB Rail AS felügyelőbizottságának ülésein.

            4. cikk
            Jelentéstétel
            Észtország, Lettország, Litvánia és Lengyelország évente legalább egyszer jelentést tesz a Bizottságnak és az északi-tengeri–balti törzshálózati folyosó európai koordinátorának a 2. cikkben említett intézkedések végrehajtása terén elért előrehaladásról, továbbá – a késedelem okainak és a megtett korrekciós intézkedéseknek a megjelölésével – értesíti a Bizottságot bármilyen esetleges késedelemről. Az említett tagállamok erre a célra adott esetben az Európai Hálózatfinanszírozási Eszköz szerinti támogatási megállapodások keretében benyújtandó éves helyzetjelentések tartalmát is felhasználhatják.

            5. cikk
            Felülvizsgálat
            A Bizottság legkésőbb 2023. december 31-ig – az Észtországgal, Finnországgal, Lettországgal, Litvániával és Lengyelországgal folytatott konzultációt követően és az északi-tengeri–balti törzshálózati folyosó európai koordinátorának közreműködésével – elvégzi a 2. cikkben említett intézkedések és ütemterv felülvizsgálatát.

            6. cikk
            Ennek a határozatnak az Észt Köztársaság, a Lett Köztársaság, a Litván Köztársaság, a Lengyel Köztársaság és a Finn Köztársaság a címzettje.

            Kelt Brüsszelben, 2018. október 26-án.

                  a Bizottság részéről

               Violeta BULC

                  a Bizottság tagja

            (1)  HL L 348., 2013.12.20., 1. o.

            (2)  A munkaterv a következő címen érhető el: https://ec.europa.eu/transport/themes/infrastructure/north-sea-baltic_en

            (3)  A Bizottság (EU) 2017/6 végrehajtási rendelete (2017. január 5.) az Európai Vasúti Forgalomirányítási Rendszer európai megvalósítási tervéről (HL L 3., 2017.1.6., 6. o.).


title: A Tanács (KKBP) 2018/1940 határozata (2018. december 10.) a Kongói Demokratikus Köztársasággal szembeni korlátozó intézkedésekről szóló 2010/788/KKBP határozat módosításáról

text:
                  11.12.2018

                  HU

                  Az Európai Unió Hivatalos Lapja

                  L 314/47

         A TANÁCS (KKBP) 2018/1940 HATÁROZATA
         (2018. december 10.)
         a Kongói Demokratikus Köztársasággal szembeni korlátozó intézkedésekről szóló 2010/788/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2010. december 20-án elfogadta a Kongói Demokratikus Köztársasággal (KDK) szembeni korlátozó intézkedésekről szóló 2010/788/KKBP határozatot (1).

                     (2)

                     A KDK-ban a választási folyamat akadályozása és az emberi jogok ehhez kapcsolódó megsértése miatt a Tanács 2016. december 12-én elfogadta a (KKBP) 2016/2231 határozatot (2). A Tanács az említett határozattal módosította a 2010/788/KKBP határozatot többek között azáltal, hogy annak 3. cikkének (2) bekezdése alapján autonóm korlátozó intézkedéseket vezetett be.

                     (3)

                     A 2010/788/KKBP határozat 3. cikkének (2) bekezdésében említett intézkedések felülvizsgálata alapján a korlátozó intézkedéseket 2019. december 12-ig meg kell újítani.

                     (4)

                     A Tanács a 2017. decemberi következtetéseiben felszólította az összes kongói szereplőt, mindenekelőtt a kongói hatóságokat és intézményeket, hogy töltsenek be konstruktív szerepet a választási folyamatban. A küszöbönálló választásokra tekintettel a Tanács újólag hangsúlyozza olyan hiteles és inkluzív választások megtartásának a fontosságát, amelyek összhangban vannak a kongói polgárok azon törekvésével, hogy megválasszák képviselőiket. A Tanács a KDK-beli választások tükrében folytatni fogja a korlátozó intézkedések felülvizsgálatát, és készen áll azoknak a választások függvényében való kiigazítására.

                     (5)

                     A II. mellékletben jegyzékbe vett nyolc személy esetében módosítani kell az indokolásokat. Ezenkívül naprakésszé kell tenni a szóban forgó mellékletben jegyzékbe vett összes személlyel kapcsolatos információkat.

                     (6)

                     A 2010/788/KKBP határozatot ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            A 2010/788/KKBP határozat 9. cikke (2) bekezdésének helyébe a következő szöveg lép:

                  „(2)   A 3. cikk (2) bekezdésében említett intézkedéseket 2019. december 12-ig kell alkalmazni. Ha a Tanács úgy ítéli meg, hogy ezen intézkedések céljai nem teljesültek, az intézkedéseket meg kell újítani vagy – adott esetben – módosítani kell őket.”

            2. cikk
            A 2010/788/KKBP határozat II. mellékletében szereplő jegyzék helyébe az e határozat mellékletében foglalt jegyzék lép.

            3. cikk

               Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács 2010/788/KKBP határozata (2010. december 20.) a Kongói Demokratikus Köztársasággal szembeni korlátozó intézkedésekről és a 2008/369/KKBP közös álláspont hatályon kívül helyezéséről (HL L 336., 2010.12.21., 30. o.).

            (2)  A Tanács (KKBP) 2016/2231 határozata (2016. december 12.) a Kongói Demokratikus Köztársasággal szembeni korlátozó intézkedésekről szóló 2010/788/KKBP határozat módosításáról (HL L 336I., 2016.12.12., 7. o.).

            MELLÉKLET

                     „II. MELLÉKLET

                        A 3. CIKK (2) BEKEZDÉSÉBEN EMLÍTETT SZEMÉLYEK ÉS SZERVEZETEK JEGYZÉKE

                     A.   Személyek

                                 Név

                                 Azonosító adatok

                                 A jegyzékbe vétel okai

                                 A jegyzékbe vétel dátuma

                                 1.

                                 Ilunga Kampete

                                 más néven: Gaston Hughes Ilunga Kampete; más néven: Hugues Raston Ilunga Kampete.
                                 Születési ideje: 1964.11.24.
                                 Születési helye: Lubumbashi (DRC).
                                 Katonai személyazonosító igazolványának száma: 1-64-86-22311-29.
                                 KDK-beli állampolgárság.
                                 Lakcíme: 69, avenue Nyangwile, Kinsuka Mimosas, Kinshasa/Ngaliema, KDK.

                                 A köztársasági gárda parancsnokaként Ilunga Kampete-t felelősség terheli azért, mert 2016 szeptemberében Kinshasában bevetették a köztársasági gárda egységeit, amelyek aránytalan erőszak és erőszakos elnyomás alkalmazásában vettek részt. Következésképpen e minőségében Ilunga Kampete részt vett a KDK-ban elkövetett olyan cselekmények tervezésében, irányításában, illetve elkövetésében, amelyek az emberi jogok súlyos megsértésének minősülnek.

                                 2016.12.12.

                                 2.

                                 Gabriel Amisi Kumba

                                 más néven: Gabriel Amisi Nkumba; „Tango Fort”; „Tango Four”.
                                 Születési ideje: 1964.5.28.
                                 Születési helye: Malela (KDK).
                                 Katonai személyazonosító igazolványának száma: 1-64-87-77512-30.
                                 Állampolgársága: KDK.
                                 Lakcíme: 22, avenue Mbenseke, Ma Campagne, Kinshasa/Ngaliema, KDK.

                                 A kongói hadsereg (FARDC) 1. védelmi körzetének korábbi parancsnoka; a FARDC erői 2016 szeptemberében Kinshasában aránytalan erőszak és erőszakos elnyomás alkalmazásában vettek részt. Következésképpen e minőségében Gabriel Amisi Kumba részt vett a KDK-ban elkövetett olyan cselekmények tervezésében, irányításában, illetve elkövetésében, amelyek az emberi jogok súlyos megsértésének minősülnek.
                                 Gabriel Amisi Kumbát 2018 júliusában kinevezték a Kongói Fegyveres Erők (FARDC) műveleti és hírszerzési helyettes vezérkari főnökévé.

                                 2016.12.12.

                                 3.

                                 Ferdinand Ilunga Luyoyo

                                 Születési ideje: 1973.3.8.
                                 Születési helye: Lubumbashi (DRC).
                                 Útlevélszáma: OB0260335
                                 (érvényes 2011.4.15.-től2016.4.14.-ig).
                                 Állampolgársága: KDK.
                                 Lakcíme: 2, avenue des Orangers, Kinshasa/Gombe, KDK.

                                 A kongói nemzeti rendőrség (PNC) Légion Nationale d'Intervention elnevezésű tömegoszlató egységének parancsnokaként Ferdinand Ilunga Luyoyót felelősség terheli a 2016 szeptemberében Kinshasában alkalmazott aránytalan erőszakért és erőszakos elnyomásért. Következésképpen e minőségében Ferdinand Ilunga Luyoyo részt vett a KDK-ban elkövetett olyan cselekmények tervezésében, irányításában, illetve elkövetésében, amelyek az emberi jogok súlyos megsértésének minősülnek.
                                 Ferdinand Ilunga Luyoyót 2017 júliusában kinevezték a PNC intézmények és magas rangú tisztviselők védelméért felelős egysége parancsnokának.

                                 2016.12.12.

                                 4.

                                 Celestin Kanyama

                                 más néven: Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Születési ideje: 1960.10.4.
                                 Születési helye: Kananga (KDK).
                                 Állampolgársága: KDK.
                                 Útlevélszáma: OB0637580
                                 (érvényes 2014.5.20.-tól2019.5.19.-ig).
                                 Schengeni vízumot kapott, amelynek száma: 011518403, kiállítási dátuma: 2016.7.2.
                                 Lakcíme: 56, avenue Usika, Kinshasa/Gombe, KDK.

                                 A Kongói Nemzeti Rendőrség (PNC) biztosaként Celestin Kanyamát felelősség terheli a 2016 szeptemberében Kinshasában alkalmazott aránytalan erőszakért és erőszakos elnyomásért. Következésképpen e minőségében Celestin Kanyama részt vett a KDK-ban elkövetett olyan cselekmények tervezésében, irányításában, illetve elkövetésében, amelyek az emberi jogok súlyos megsértésének minősülnek.
                                 Celestin Kanyamát 2017 júliusában a nemzeti rendőrség kiképző iskoláinak főigazgatójává nevezték ki.

                                 2016.12.12.

                                 5.

                                 John Numbi

                                 más néven: John Numbi Banza Tambo; John Numbi Banza Ntambo; Tambo Numbi.
                                 Születési ideje: 1962.8.16.
                                 Születési helye: Jadotville-Likasi-Kolwezi (KDK).
                                 Állampolgársága: KDK.
                                 Lakcíme: 5, avenue Oranger, Kinshasa/Gombe, KDK.

                                 A Kongói Nemzeti Rendőrség (PNC) korábbi főfelügyelőjeként John Numbi mindenekelőtt részt vett a négy volt katangai tartományban 2016 márciusában tartott kormányzóválasztásokhoz kapcsolódóan folytatott erőszakos megfélemlítő kampányban, így felelősség terheli a KDK-ban tartandó választásokkal kapcsolatos helyzet konszenzusos és békés megoldásának akadályozásáért. John Numbit 2018 júliusában kinevezték a Kongói Fegyveres Erők (FARDC) hadseregfelügyelőjévé.

                                 2016.12.12.

                                 6.

                                 Roger Kibelisa

                                 más néven: Roger Kibelisa Ngambaswi.
                                 Születési ideje: 1959.9.9.
                                 Születési helye: Fayala (KDK
                                 Állampolgársága: KDK.
                                 Lakcíme: 24, avenue Photopao, Kinshasa/Mont Ngafula, KDK

                                 A Nemzeti Hírszerző Szolgálat (ANR) belügyekkel foglalkozó igazgatójaként Roger Kibelisa részt vesz az ANR tisztviselői által az ellenzék tagjaival szembeni megfélemlítő kampányban, így többek között önkényes letartóztatásokban és fogva tartásokban. Következésképpen Robert Kibelisa aláássa a jogállamiságot és akadályozza a KDK-ban tartandó választásokkal kapcsolatos helyzet konszenzusos és békés megoldását.

                                 2016.12.12.

                                 7.

                                 Delphin Kaimbi

                                 más néven: Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Születési ideje: 1969.1.15. (vagy: 1969.7.15.).
                                 Születési helye: Kiniezire/Goma (KDK).
                                 Állampolgársága: KDK.
                                 Diplomata-útlevél száma: DB0006669 (érvényes 2013.11.13.-tól2018.11.12.-ig).
                                 Lakcíme: 1, 14eme rue, Quartier Industriel, Linete, Kinshasa, KDK.

                                 A Nemzeti Operatív Központ részét képező katonai hírszerző testület (az egykori DEMIAP) korábbi vezetője, amely vezetési és irányítási struktúraként felelős a 2016 szeptemberében Kinshasában alkalmazott önkényes letartóztatásokért és erőszakos elnyomásért; felelős továbbá azokért az erőkért, amelyek megfélemlítésekben és önkényes letartóztatásokban vettek részt, akadályozva a KDK-ban tartandó választásokkal kapcsolatos helyzet konszenzusos és békés megoldását. Delphin Kaimbi-t 2018 júliusában kinevezték az FARDC vezérkari főnökségén belüli hírszerzésitörzsfőnök-helyettesnek.

                                 2016.12.12.

                                 8.

                                 Evariste Boshab korábbi miniszterelnök-helyettes, valamint biztonsági és belügyminiszter

                                 Más néven: Evariste Boshab Mabub Ma Bileng
                                 Születési ideje: 1956.1.12.
                                 Születési helye: Tete Kalamba (KDK).
                                 KDK-beli állampolgár.
                                 Diplomata-útlevél száma: DP0000003 (érvényes 2015.12.21.-től2020.12.20.-ig).
                                 Schengeni vízuma 2017.1.5.-én lejárt.
                                 Lakcíme: 3, avenue du Rail, Kinshasa/Gombe, KDK.

                                 Miniszterelnök-helyettesként, valamint biztonsági és belügyminiszterként 2014 decemberétől 2016 decemberéig hivatalosan Evariste Boshab felelt a rendőrség és a biztonsági szolgálatok irányításáért, valamint a tartományi kormányzók munkájának koordinálásáért. E minőségében felelősség terhelte aktivisták és az ellenzék tagjainak letartóztatásáért, valamint aránytalan erőszak alkalmazásáért, többek között a 2016 szeptembere és decembere közötti kinshasai tüntetésekre válaszul, aminek következtében a biztonsági szolgálatok nagyszámú polgári személy halálát vagy sérülését okozták. Következésképpen Evariste Boshab olyan cselekmények tervezésében, irányításában, illetve elkövetésében vett részt a KDK-ban, amelyek az emberi jogok súlyos megsértésének minősülnek.

                                 2017.5.29.

                                 9.

                                 Alex Kande Mupompa, Közép-Kasai korábbi kormányzója

                                 Más néven: Alexandre Kande Mupomba; Kande-Mupompa.
                                 Születési ideje: 1950.9.23.
                                 Születési helye: Kananga (KDK).
                                 Állampolgársága: kongói demokratikus köztársasági és belga.
                                 KDK útlevelének száma: OP0024910 (érvényes 2016.3.21.-től2021.3.20.-ig).
                                 Lakcímei: Messidorlaan 217/25, 1180 Uccle, Belgium.
                                 1, avenue Bumba, Kinshasa/Ngaliema, KDK.

                                 Alex Kande Mupompát, aki 2017 októberéig Közép-Kasai kormányzója volt, felelősség terheli a biztonsági erők és a PNC által 2016 augusztusa óta Közép-Kasaiban alkalmazott aránytalan erőszakért, erőszakos elnyomásért és az általuk elkövetett törvénytelen kivégzésekért, így például a Dibaya területén 2017 februárjában elkövetett gyilkosságokért.
                                 Következésképpen Alex Kande Mupompa olyan cselekmények tervezésében, irányításában, illetve elkövetésében vett részt a KDK-ban, amelyek az emberi jogok súlyos megsértésének minősülnek.

                                 2017.5.29.

                                 10.

                                 Jean-Claude Kazembe Musonda, Felső-Katanga korábbi kormányzója

                                 Születési ideje: 1963.5.17.
                                 Születési helye: Kashobwe (KDK);
                                 Állampolgársága: KDK.
                                 Lakcíme: 7891, avenue Lubembe, Quartier Lido, Lubumbashi, Haut-Katanga, KDK.

                                 2017 áprilisáig Felső-Katanga kormányzójaként Jean-Claude Kazembe Musondát felelősség terhelte a biztonsági erők és a PNC által Felső-Katangában alkalmazott aránytalan erőszakért és erőszakos elnyomásért, így például a 2016. december 15. és 31. közötti időszakban, amikor is a biztonsági erők – és azok részeként a PNC rendőrei – által a lubumbashi tüntetésekre válaszul alkalmazott, halált okozó erőszak miatt 12 polgári személy életét vesztette, 64 polgári személy pedig megsebesült.
                                 Következésképpen Jean-Claude Kazembe Musonda olyan cselekmények tervezésében, irányításában, illetve elkövetésében vett részt a KDK-ban, amelyek az emberi jogok súlyos megsértésének minősülnek.

                                 2017.5.29.

                                 11.

                                 Lambert Mende hírközlési és médiaügyi miniszter, kormányszóvivő

                                 Más néven: Lambert Mende Omalanga
                                 Születési ideje: 1953.2.11.
                                 Születési helye: Okolo (KDK).
                                 Diplomata-útlevél száma: DB0001939 (érvényes 2017.5.4.-től2022.5.3.-ig).
                                 Állampolgársága: KDK.
                                 Lakcíme: 20, avenue Kalongo, Kinshasa/Ngaliema, KDK.

                                 2008-tól kezdődően hírközlési és médiaügyi miniszterként Lambert Mendét felelősség terheli egy olyan elnyomó médiapolitikáért, amely sérti a véleménynyilvánításhoz és a tájékozódáshoz való jogot, továbbá aláássa a KDK-ban tartandó választásokkal kapcsolatos helyzet konszenzusos és békés megoldását. 2016. november 12-én Lambert Mende rendeletet fogadott el, amelyben korlátozta a külföldi médiaorgánumok számára a KDK-ban való műsorszolgáltatás lehetőségét.
                                 A 2016. december 31-én az elnöki többség és az ellenzéki pártok között létrejött politikai megállapodást megsértve, 2018. októberi állás szerint több médiaorgánum továbbra sem folytathatja a műsorszolgáltatást az országban.
                                 Következésképpen hírközlési és médiaügyi miniszteri minőségében Lambert Mendét felelősség terheli a KDK-ban tartandó választásokkal kapcsolatos helyzet konszenzusos és békés megoldásának többek között elnyomás révén történő akadályozásáért.

                                 2017.5.29.

                                 12.

                                 Eric Ruhorimbere dandártábornok, a 21. katonai körzet (Mbuji-Mayi) parancsnokhelyettese

                                 Más néven: Eric Ruhorimbere Ruhanga; Tango Two; Tango Deux.
                                 Születési ideje: 1969.7.16.
                                 Születési helye: Minembwe (KDK).
                                 Katonai személyazonosító igazolványának száma: 1-69-09-51400-64.
                                 Állampolgársága: KDK.
                                 KDK útlevelének száma: OB0814241.
                                 Lakcíme: Mbujimayi, Kasai Province, KDK.

                                 A 21. katonai körzet parancsnokhelyetteseként Eric Ruhorimbere 2014 szeptembere és 2018 júliusa között felelős volt az FARDC-erők általi, mindenekelőtt a Nsapu milícia tagjai, valamint nők és gyermekek elleni aránytalan erőszak alkalmazásáért, illetve az ellenük elkövetett törvénytelen kivégzésekért.
                                 Következésképpen Eric Ruhorimbere olyan cselekmények tervezésében, irányításában, illetve elkövetésében vett részt a KDK-ban, amelyek az emberi jogok súlyos megsértésének minősülnek. Eric Ruhorimberét 2018 júliusában kinevezték az Egyenlítőtől északra fekvő műveleti körzet parancsnokának.

                                 2017.5.29.

                                 13.

                                 Ramazani Shadari korábbi miniszterelnök-helyettes, valamint biztonsági és belügyminiszter

                                 Más néven: Emmanuel Ramazani Shadari Mulanda; Shadary.
                                 Születési ideje: 1960.11.29.
                                 Születési helye: Kasongo (KDK).
                                 Állampolgársága: KDK.
                                 Lakcíme: 28, avenue Ntela, Mont Ngafula, Kinshasa, KDK.

                                 Miniszterelnök-helyettesként, valamint biztonsági és belügyminiszterként Ramanzani Shadari 2018 februárjáig hivatalosan felelt a rendőrség és a biztonsági szolgálatok irányításáért, valamint a tartományi kormányzók munkájának koordinálásáért. E minőségében felelősség terhelte aktivisták és az ellenzék tagjainak letartóztatásáért, valamint aránytalan erőszak alkalmazásáért, így például a közép-kongói Bundu Dia Kongo (BDK) mozgalom tagjaival szembeni erőszakos fellépésért, a kinshasai elnyomásért, amelyre 2017 januárjában és februárjában került sor, valamint a Kasai tartományokban alkalmazott aránytalan erőszakért és erőszakos elnyomásért.
                                 Következésképpen e minőségében Ramazani Shadari olyan cselekmények tervezésében, irányításában, illetve elkövetésében vett részt a KDK-ban, amelyek az emberi jogok súlyos megsértésének minősülnek.
                                 Ramazani Shadarit 2018 februárjában a Parti du peuple pour la reconstruction et le développement (PPRD) állandó titkárának nevezték ki.

                                 2017.5.29.

                                 14.

                                 Kalev Mutondo, a Nemzeti Hírszerző Szolgálat (ANR) vezetője (hivatalosan: főigazgatója)

                                 Más néven: Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Születési ideje: 1957.3.3.
                                 Állampolgársága: KDK.
                                 Útlevél száma: DB0004470 (érvényes 2012.6.8.-tól2017.6.7.-ig).
                                 Lakcíme: 24, avenue Ma Campagne, Kinshasa, KDK.

                                 A Nemzeti Hírszerző Szolgálat (ANR) hosszú ideje hivatalban lévő vezetőjeként Kalev Mutondo részt vesz az ellenzék tagjainak, a civil társadalmi aktivistáknak és más személyeknek az önkényes letartóztatásában és fogva tartásában, valamint a velük szembeni rossz bánásmód alkalmazásában, illetve felelősség terheli őt ezekért a cselekedetekért. Következésképpen Kalev Mutondo aláássa a jogállamiságot és akadályozza a KDK-ban tartandó választásokkal kapcsolatos helyzet konszenzusos és békés megoldását, továbbá olyan cselekmények tervezésében, illetve irányításában vesz részt a KDK-ban, amelyek az emberi jogok súlyos megsértésének minősülnek.

                                 2017.5.29.

                           B.   Szervezetek
                     […]

               ”.


title: A Tanács (EU) 2018/1938 határozata (2018. szeptember 18.) az Európai Unió által az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodás által létrehozott Társulási Tanácsban a kiemelt státuszt végrehajtó EU–Marokkó cselekvési terv (2013–2017) meghosszabbításáról szóló ajánlás elfogadása tekintetében képviselendő álláspontról

text:
                  11.12.2018

                  HU

                  Az Európai Unió Hivatalos Lapja

                  L 314/38

         A TANÁCS (EU) 2018/1938 HATÁROZATA
         (2018. szeptember 18.)
         az Európai Unió által az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodás által létrehozott Társulási Tanácsban a kiemelt státuszt végrehajtó EU–Marokkó cselekvési terv (2013–2017) meghosszabbításáról szóló ajánlás elfogadása tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 217. cikkére, összefüggésben annak 218. cikke (9) bekezdésével,
         tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
         mivel:

                     (1)

                     1996. február 26-án aláírták az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodást (1) (a továbbiakban: a megállapodás), amely 2000. március 1-jén hatályba lépett (2).

                     (2)

                     A megállapodás 80. cikke alapján a megállapodás által létrehozott Társulási Tanács hatáskörrel rendelkezik arra, hogy határozatokat hozzon és emellet ajánlásokat fogadjon el.

                     (3)

                     A Társulási Tanács 2013. december 16-án a kiemelt státuszt végrehajtó EU–Marokkó cselekvési terv (2013–2017) (a továbbiakban: a cselekvési terv) végrehajtására irányuló ajánlást (3) fogadott el.

                     (4)

                     A cselekvési terv és a partnerség jövőbeli prioritásai közötti folyamatosság biztosítása érdekében a Társulási Tanácsnak levélváltás útján ajánlást kell elfogadnia a cselekvési terv meghosszabbításáról.

                     (5)

                     Helyénvaló meghatározni az Unió nevében a cselekvési terv meghosszabbítására vonatkozó ajánlás elfogadásáról a Társulási Tanácsban képviselendő álláspontot, mivel a határozat joghatással bír.

                     (6)

                     A cselekvési terv meghosszabbítása az EU–Marokkó kapcsolatok alapját képezi a folyó évre, és lehetővé teszi, hogy az EU–Marokkó partnerség körvonalainak és új prioritásainak a következő évekre szóló meghatározása érdekében tárgyalásokat folytassanak,

               ELFOGADTA EZT A HATÁROZATOT:

            1. cikk
            Az Európai Unió által az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodással létrehozott Társulási Tanácsban a kiemelt státuszt végrehajtó EU–Marokkó cselekvési terv végrehajtásának (2013–2017) lejáratától számított egy évvel történő meghosszabbításáról szóló ajánlás elfogadása tekintetében képviselendő álláspont az e határozathoz csatolt együttes ajánlástervezet szövegen alapul.

            2. cikk
            Ennek a határozatnak a Bizottság és a főképviselő a címzettje.

            Kelt Brüsszelben, 2018. szeptember 18-án.

                  a Tanács részéről

                  az elnök

               G. BLÜMEL

            (1)  HL L 70., 2000.3.18., 2. o.

            (2)  A Tanács és a Bizottság 2000/204/EK, ESZAK határozata (2000. január 26.) az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodás megkötéséről (HL L 70., 2000.3.18., 1. o.).

            (3)  Az EU–Marokkó Társulási Tanács 1/2013 ajánlása (2013. december 16.) a kiemelt státuszt végrehajtó EU–Marokkó ENP cselekvési terv (2013–2017) végrehajtásáról (HL L 352., 2013.12.24., 78. o.).

            TERVEZET
            AZ EU–MAROKKÓ TÁRSULÁSI TANÁCS 1/2018 AJÁNLÁSA
            (…)
            a kiemelt státuszt végrehajtó EU–Marokkó cselekvési terv (2013–2017) egy évvel történő meghosszabbításának jóváhagyásáról
            AZ EU–MAROKKÓ TÁRSULÁSI TANÁCS,
            tekintettel az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodásra (1),
            mivel:

                        (1)

                        Az euromediterrán megállapodás az egyrészről az Európai Közösségek és azok tagállamai, és másrészről a Marokkói Királyság közötti társulás létrehozásáról szóló euromediterrán megállapodás (a továbbiakban: a megállapodás), 2000. március 1-jén hatályba lépett.

                        (2)

                        Az euromediterrán megállapodás 80. cikke alapján a Társulási Tanács olyan ajánlásokat fogadhat el, amelyeket a Társulási Tanács hasznosak ítél a megállapodás céljainak elérése érdekében.

                        (3)

                        E megállapodás 90. cikke alapján a Felek megtesznek minden általános vagy különös intézkedést, amely a megállapodásból eredő kötelezettségeik teljesítéséhez szükséges, és gondoskodnak arról, hogy a megállapodás céljai megvalósuljanak.

                        (4)

                        A Társulási Tanács belső szabályzatának 10. cikke lehetővé teszi, hogy az ülések között írásbeli eljárással ajánlásokat tegyen.

                        (5)

                        A kiemelt státuszt végrehajtó EU–Marokkó cselekvési terv végrehajtására vonatkozó cselekvési terv (2013–2017) meghosszabbítása az EU–Marokkó kapcsolatok alapját képezi a folyó évre, és lehetővé teszi, hogy az EU–Marokkó partnerség körvonalainak és új prioritásainak a következő évekre szóló meghatározása érdekében tárgyalásokat folytassanak,

                  AJÁNLJA, HOGY:

               Egyetlen cikk
               Az írásbeli eljárással eljáró Társulási Tanács a kiemelt státuszt végrehajtó EU–Marokkó cselekvési terv (2013–2017) egy évvel történő meghosszabbítását ajánlja.

               Kelt …, …-án/-én.

                     Az EU–Marokkó Társulási Tanács részéről

                     az elnök

               (1)  HL L 70., 2000.3.18., 2. o.


title: A Tanács (KKBP) 2018/1943 határozata (2018. december 10.) az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról szóló (KKBP) 2017/2303 határozat módosításáról

text:
                  11.12.2018

                  HU

                  Az Európai Unió Hivatalos Lapja

                  L 314/58

         A TANÁCS (KKBP) 2018/1943 HATÁROZATA
         (2018. december 10.)
         az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról szóló (KKBP) 2017/2303 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2017. december 12-én elfogadta a (KKBP) 2017/2303 határozatot (1).

                     (2)

                     A (KKBP) 2017/2303 határozat úgy rendelkezik, hogy az 1. cikkének (2) bekezdésében említett tevékenységeket a 3. cikk (3) bekezdésében említett finanszírozási megállapodás megkötését követő 12 hónapon belül végre kell hajtani.

                     (3)

                     A projekt technikai végrehajtásáért felelős Vegyifegyver-tilalmi Szervezet (a továbbiakban: az OPCW) 2018. október 3-án engedélyt kért az Uniótól a (KKBP) 2017/2303 határozat végrehajtásának 12 hónappal történő meghosszabbítására. E hosszabbításnak köszönhetően az OPCW folytatni tudná a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény részes államai konferenciájának a vegyi fegyverek használatából eredő veszélyről szóló határozatával kiegészített tevékenységeinek végrehajtását, és teljesíteni tudná az említett tevékenységek tervezett célkitűzéseit, így többek között fokozni tudná a vegyifegyverhasználat jelentette fenyegetés kezelésére irányuló képességeit.

                     (4)

                     A (KKBP) 2017/2303 határozat kért módosítása a határozat 5. cikkének (2) bekezdését, valamint a határozat mellékletének 8. pontját érinti, amely szövegrészeket módosítani kell.

                     (5)

                     A (KKBP) 2017/2303 határozat 1. cikkének (2) bekezdésében említett tevékenységek további folytatása nem jár külön erőforrások igénybevételével, amint ezt az OPCW a 2018. október 3-i kérésében kifejezetten jelezte.

                     (6)

                     Következésképpen a (KKBP) 2017/2303 határozatot – az időtartam meghosszabbításával – módosítani kell, hogy az említett határozatban foglalt tevékenységek végrehajtását folytatni lehessen,

               ELFOGADTA EZT A HATÁROZATOT:

            1. cikk
            A (KKBP) 2017/2303 határozat a következőképpen módosul:

                        1.

                        Az 5. cikk (2) bekezdésének helyébe a következő szöveg lép:

                           „(2)   Ez a határozat 24 hónappal a 3. cikk (3) bekezdésben említett, a Bizottság és az OPCW közötti finanszírozási megállapodás megkötésének időpontja után hatályát veszti, vagy a hatálybalépését követő hat hónap elteltével veszíti hatályát abban az esetben, ha ezen időpontig nem kerül sor az említett finanszírozási megállapodás megkötésére.”

                        2.

                        A melléklet 8. pontja helyébe a következő szöveg lép:

                           „Becsült időtartam

                        A projekt tervezett időtartama 24 hónap.”

            2. cikk
            Ez a határozat az elfogadásának napján lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács (KKBP) 2017/2303 határozata (2017. december 12.) az Egyesült Nemzetek Biztonsági Tanácsa 2118 (2013) sz. határozatának és az OPCW Végrehajtó Tanácsa szíriai vegyi fegyverek megsemmisítéséről szóló EC-M-33/Dec 1 határozata folytatódó végrehajtásának a tömegpusztító fegyverek elterjedése elleni uniós stratégia végrehajtása keretében történő támogatásáról (HL L 329., 2017.12.13., 55. o.).


title: A Tanács (KKBP) 2018/1941 határozata (2018. december 10.) az Európai Unió közép-afrikai köztársasági katonai kiképzési missziójáról szóló (KKBP) 2016/610 határozat módosításáról

text:
                  11.12.2018

                  HU

                  Az Európai Unió Hivatalos Lapja

                  L 314/54

         A TANÁCS (KKBP) 2018/1941 HATÁROZATA
         (2018. december 10.)
         az Európai Unió közép-afrikai köztársasági katonai kiképzési missziójáról szóló (KKBP) 2016/610 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre, és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. április 19-én elfogadta a (KKBP) 2016/610 határozatot (1), amely létrehozta az Európai Unió közép-afrikai köztársasági katonai kiképzési KBVP-misszióját (a továbbiakban: az EUTM RCA).

                     (2)

                     A Tanács 2018. július 30-án a (KKBP) 2018/1082 határozattal (2)2020. szeptember 19-ig meghosszabbította a misszió megbízatását.

                     (3)

                     A Tanács 2018. október 15-én a Közép-afrikai Köztársaságról szóló következtetéseiben elismerte, hogy helyénvaló teljesíteni azt, hogy a közép-afrikai hatóságok további segítséget kérnek a közép-afrikai belső biztonsági erők számára azáltal, hogy az EUTM RCA keretén belül a lehető leghamarabb létrejön és megkezdi működését egy olyan külön interoperabilitási pillér, amelynek feladata az e területen történő stratégiai tanácsadás.

                     (4)

                     A (KKBP) 2016/610 határozatot ennek megfelelően módosítani kell.

                     (5)

                     A Tanács a 2018. október 15-i következtetéseiben elismerte továbbá, hogy – amint azt az EUTM RCA stratégiai felülvizsgálata is megerősítette – érdemes továbbra is mérlegelni annak célszerűségét, hogy egy célirányos polgári KBVP-tevékenységgel megerősítsék az Európai Uniónak a belső biztonsági erők támogatásaként végzett tevékenységét. A Tanács 2019 nyarán, az EKSZ javaslata alapján, figyelembe véve az interoperabilitási pillér első eredményeit és az EUTM RCA stratégiai felülvizsgálata keretében visszatér erre a kérdésre.

                     (6)

                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában. Következésképpen Dánia nem vesz részt e határozat elfogadásában, az rá nézve nem kötelező és nem alkalmazandó, ezért Dánia nem vesz részt e misszió finanszírozásában sem,

               ELFOGADTA EZT A HATÁROZATOT:

            1. cikk
            A (KKBP) 2016/610 határozat a következőképpen módosul:

                        1.

                        Az 1. cikk (2) bekezdése a következőkkel egészül ki:

                                    „d)

                                    stratégiai tanácsod ad a belügyminisztériumnak, a rendőrfőkapitánynak és a csendőrség főkapitányának annak érdekében, hogy a későbbiekben megvalósulhasson a Közép-afrikai Köztársaság védelmi és belső biztonsági erőinek interoperabilitása és koordinált bevetése.”

                        2.

                        A 10. cikk (3) bekezdése helyébe a következő szöveg lép:

                           „(3)   Az EUTM RCA közös költségeinek fedezésére szolgáló pénzügyi referenciaösszeg a 2018. szeptember 20-tól2020. szeptember 19-ig tartó időszakra 26 131 485 EUR. E referenciaösszegnek a (KKBP) 2015/528 határozat 25. cikke (1) bekezdésében említett százalékos aránya 0 %, az említett határozat 34. cikke (3) bekezdésében említett százalékos arány pedig 0 % a kötelezettségvállalásokra és 0 % a kifizetésekre.”

            2. cikk
            Ez a határozat az elfogadásának napján lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács (KKBP) 2016/610 határozata (2016. április 19.) az Európai Unió közép-afrikai köztársasági katonai kiképzési KBVP-missziójáról (EUTM RCA) (HL L 104., 2016.4.20., 21. o.).

            (2)  A Tanács (KKBP) 2018/1082 határozata (2018. július 30.) az Európai Unió közép-afrikai köztársasági katonai kiképzési missziójáról szóló (KKBP) 2016/610 határozat módosításáról (HL L 194., 2018.7.31., 140. o.).


title: A Tanács (KKPB) 2018/1944 határozata (2018. december 10.) az Eritreával szembeni korlátozó intézkedésekről szóló 2010/127/KKBP határozat hatályon kívül helyezéséről

text:
                  11.12.2018

                  HU

                  Az Európai Unió Hivatalos Lapja

                  L 314/60

         A TANÁCS (KKPB) 2018/1944 HATÁROZATA
         (2018. december 10.)
         az Eritreával szembeni korlátozó intézkedésekről szóló 2010/127/KKBP határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     Az Egyesült Nemzetek Biztonsági Tanácsa (ENSZ BT) 2009. december 23-án elfogadta az Egyesült Nemzetek Biztonsági Tanácsa (ENSZ BT) 1907 (2009) sz. határozatát, amely korlátozó intézkedéseket vezetett be Eritreával szemben. Ezek az intézkedések fegyverek és kapcsolódó anyagok Eritrea számára történő, illetve onnan kiinduló értékesítésének és szállításának a tilalmából álltak.

                     (2)

                     A Tanács 2010. március 1-jén az 1907 (2009) sz. ENSZ BT-határozat alapján elfogadta az Eritreával szembeni korlátozó intézkedésekről szóló 2010/127/KKBP határozatot( (1)).

                     (3)

                     Az ENSZ BT 2018. november 14-én elfogadta a 2444 (2018) sz. ENSZ BT-határozatot, amely azonnali hatállyal megszünteti az ENSZ Eritreával szembeni minden korlátozó intézkedését.

                     (4)

                     A 2010/127/KKBP határozatot ezért hatályon kívül kell helyezni,

               ELFOGADTA EZT A HATÁROZATOT:

            1. cikk
            A 2010/127/KKBP határozat hatályát veszti.

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács 2010/127/KKBP határozata (2010. március 1.) az Eritreával szembeni korlátozó intézkedésekről (HL L 51., 2010.3.2., 19. o.).


title: A Tanács (KKBP) 2018/1942 határozata (2018. december 10.) a szomáliai kapacitásépítést célzó európai uniós misszióról (EUCAP Szomália) szóló 2012/389/KKBP határozat hatályának meghosszabbításáról és módosításáról

text:
                  11.12.2018

                  HU

                  Az Európai Unió Hivatalos Lapja

                  L 314/56

         A TANÁCS (KKBP) 2018/1942 HATÁROZATA
         (2018. december 10.)
         a szomáliai kapacitásépítést célzó európai uniós misszióról (EUCAP Szomália) szóló 2012/389/KKBP határozat hatályának meghosszabbításáról és módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2012. július 16-án elfogadta az Afrika szarván a regionális tengeri kapacitásépítést célzó európai uniós misszióról (EUCAP NESTOR) [helyesen: EUCAP NESZTÓR] szóló 2012/389/KKBP határozatot (1).

                     (2)

                     A Tanács 2016. december 12-én elfogadta a 2012/389/KKBP határozat módosításáról szóló (KKBP) 2016/2240 határozatot (2). A misszió neve EUCAP Szomáliára változott, megbízatása pedig 2018. december 31-ig meghosszabbodott.

                     (3)

                     A Tanács 2018. február 15-én elfogadta a 2012/389/KKBP határozat módosításáról szóló (KKBP) 2018/226 határozatot (3), amely meghatározza a 2018. december 31-ig terjedő időszakra vonatkozó pénzügyi referenciaösszeget.

                     (4)

                     A Szomáliában és az Afrika szarván megvalósuló KBVP-szerepvállalás holisztikus és koordinált stratégiai felülvizsgálata nyomán a Politikai és Biztonsági Bizottság megállapodott arról, hogy módosítja és 2020. december 31-ig meghosszabbítja a misszió megbízatását.

                     (5)

                     A 2012/389/KKBP határozatot ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            A 2012/389/KKBP határozat a következőképpen módosul:

                        1.

                        A 3. cikk (1) c) pontjának a helyébe a következő szöveg lép:

                                    „c)

                                    elősegíti e célok teljesülését azzal, hogy támogatja a szomáliai hatóságokat a szükséges jogszabályok kidolgozásában és igazságügyi hatóságok létrehozásában, és ehhez biztosítja a szükséges mentorálást, tanácsadást, képzést és felszerelést a szomáliai tengeri polgári bűnüldöző szervek részére, valamint anácsot ad a Belső Biztonsági Minisztérium és a rendőrség számára szakpolitikai, parancsnoklási, ellenőrzési és koordinációs kérdésekben az Unió és a nemzetközi partnerek kezdeményezéseinek támogatása érdekében.”

                        2.

                        A 13. cikk (1) bekezdése a következő albekezdéssel egészül ki:
                        „Az EUCAP Szomáliával kapcsolatos kiadások fedezésére szolgáló pénzügyi referenciaösszeg a 2019. január 1-jétől2020. december 31-ig terjedő időszakra 66 100 000 EUR.”

                        3.

                        A 16. cikk második mondatának helyébe a következő szöveg lép:
                        „Ezt a határozatot 2020. december 31-ig kell alkalmazni.”

            2. cikk
            Ez a határozat az elfogadásának napján lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács 2012/389/KKBP határozata (2012. július 16.) a szomáliai kapacitásépítést célzó európai uniós misszióról (EUCAP Szomália) (HL L 187., 2012.7.17., 40. o.).

            (2)  A Tanács (KKBP) 2016/2240 határozata (2016. december 12.) az Afrika szarván a regionális tengeri kapacitásépítést célzó európai uniós misszióról (EUCAP NESZTÓR) szóló 2012/389/KKBP határozat módosításáról (HL L 337., 2016.12.13., 18. o.).

            (3)  A Tanács (KKBP) 2018/226 határozata (2018. február 15.) a szomáliai kapacitásépítést célzó európai uniós misszióról (EUCAP Szomália) szóló 2012/389/KKBP határozat módosításáról (HL L 43., 2018.2.16., 15. o.).


title: A Tanács (KKBP) 2018/1945 határozata (2018. december 10.) a Szomáliával szembeni korlátozó intézkedésekről szóló 2010/231/KKBP határozat módosításáról

text:
                  11.12.2018

                  HU

                  Az Európai Unió Hivatalos Lapja

                  L 314/61

         A TANÁCS (KKBP) 2018/1945 HATÁROZATA
         (2018. december 10.)
         a Szomáliával szembeni korlátozó intézkedésekről szóló 2010/231/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2010. április 26-án elfogadta a 2010/231/KKBP határozatot (1).

                     (2)

                     Az Egyesült Nemzetek Biztonsági Tanácsa 2018. november 14-én elfogadta a 2444 (2018) sz. határozatot. E határozat megállapítja, hogy az 1844 (2008) sz. határozat alapján történő jegyzékbevétel egyik kritériuma a Szomália békéjét, biztonságát vagy stabilitását veszélyeztető cselekményekben való részvétel vagy azok támogatása, és kimondja, hogy az ilyen cselekmények magukban foglalhatják szexuális erőszakkal és nemi alapú erőszakkal járó cselekmények tervezését, irányítását vagy elkövetését is, de nem korlátozódnak arra.

                     (3)

                     A 2010/231/KKBP határozatot ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            A 2010/231/KKBP határozat 2. cikkében az első francia bekezdés helyébe a következő szöveg lép:

                        „—

                        részt vesznek a Szomália békéjét, biztonságát vagy stabilitását veszélyeztető cselekményekben vagy támogatják azokat, beleértve, de nem kizárólagosan a következőket:

                                    i.

                                    a szexuális erőszakkal és nemi alapú erőszakkal járó cselekmények tervezése, irányítása vagy elkövetése;

                                    ii.

                                    a szomáliai béke- és megbékélési folyamatot fenyegető cselekmények;

                                    ii.

                                    a szomáliai szövetségi kormányt vagy az AMISOM-ot erővel fenyegető cselekmények.”

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács 2010/231/KKBP határozata (2010. április 26.) a Szomáliával szembeni korlátozó intézkedésekről és a 2009/138/KKBP közös álláspont hatályon kívül helyezéséről (HL L 105., 2010.4.27., 17. o.).


title: A Tanács (KKBP) 2019/25 határozata (2019. január 8.) a terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának módosításáról és naprakésszé tételéről és a (KKBP) 2018/1084 határozat hatályon kívül helyezéséről

text:
                  9.1.2019

                  HU

                  Az Európai Unió Hivatalos Lapja

                  L 6/6

         A TANÁCS (KKBP) 2019/25 HATÁROZATA
         (2019. január 8.)
         a terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának módosításáról és naprakésszé tételéről és a (KKBP) 2018/1084 határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2001. december 27-én elfogadta a 2001/931/KKBP közös álláspontot( (1)).

                     (2)

                     A Tanács 2018. július 30-án elfogadta a 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának (a továbbiakban: a lista) naprakésszé tételéről szóló (KKBP) 2018/1084 határozatot (2).

                     (3)

                     A 2001/931/KKBP közös álláspont 1. cikke (6) bekezdésének megfelelően rendszeresen felül kell vizsgálni a listán szereplő személyeket, csoportokat és szervezeteket, így biztosítandó, hogy csak indokolt esetben maradjanak jegyzékbe véve.

                     (4)

                     Ez a határozat tartalmazza annak a felülvizsgálatnak az eredményét, amelyet a Tanács azon személyek, csoportok és szervezetek tekintetében végzett, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.

                     (5)

                     A Tanács meggyőződött arról, hogy a 2001/931/KKBP közös álláspont 1. cikkének (4) bekezdésében említett illetékes hatóságok a listán szereplő valamennyi személy, csoport és szervezet tekintetében határozatot hoztak arról, hogy azok a 2001/931/KKBP közös álláspont 1. cikkének (2) és (3) bekezdése értelmében terrorcselekményekben vettek részt. A Tanács emellett arra a következtetésre jutott, hogy azoknak a személyeknek, csoportoknak és szervezeteknek, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, a továbbiakban is az említett közös álláspontban meghatározott különös korlátozó intézkedések hatálya alá kell tartozniuk.

                     (6)

                     A Tanács megállapította, hogy további két személy és egy szervezet részt vett a 2001/931/KKBP közös álláspont 1. cikkének (2) és (3) bekezdése szerinti terrorcselekményben, hogy ezekkel a személyekkel és e szervezettel kapcsolatban az említett közös álláspont 1. cikkének (4) bekezdése értelmében vett illetékes hatóság határozatot hozott, továbbá hogy e személyeket és szervezetet fel kell venni a 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájára.

                     (7)

                     A listát ennek megfelelően naprakésszé kell tenni, a (KKBP) 2018/1084 határozatot pedig hatályon kívül kell helyezni,

               ELFOGADTA EZT A HATÁROZATOT:

            1. cikk
            Azon személyek, csoportok és szervezetek listáját, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, e határozat melléklete tartalmazza.

            2. cikk
            A (KKBP) 2018/1084 határozat hatályát veszti.

            3. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Kelt Brüsszelben, 2019. január 8-án.

                  a Tanács részéről

                  az elnök

               G. CIAMBA

            (1)  A Tanács 2001. december 27-i 2001/931/KKBP közös álláspontja a terrorizmus elleni küzdelemre vonatkozó különös intézkedések alkalmazásáról (HL L 344., 2001.12.28., 93. o.).

            (2)  A Tanács 2018. július 30-i (KKBP) 2018/1084 határozata a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek jegyzékének naprakésszé tételéről, valamint a (KKBP) 2018/475 határozat hatályon kívül helyezéséről (HL L 194., 2018.7.31., 144. o.).

            MELLÉKLET
            Az 1. cikkben említett személyek, csoportok és szervezetek listája
            I.   SZEMÉLYEK

                        1.

                        ABDOLLAHI Hamed (más néven Mustafa Abdullahi), született: 1960.8.11., Irán. Útlevélszám: D9004878.

                        2.

                        AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár.

                        3.

                        AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár.

                        4.

                        ARBABSIAR Manssor (más néven Mansour Arbabsiar), született: 1955.3.6. vagy 1955.3.15., Irán. Iráni és amerikai állampolgár. Útlevélszám: C2002515 (Irán); Útlevélszám: 477845448 (Amerikai Egyesült Államok). Nemzeti személyazonosító igazolvány száma: 07442833, lejárati ideje: 2016.3.15. (amerikai egyesült államokbeli gépjárművezetői engedély).

                        5.

                        ASADI Assadollah, született: 1971.12.22., Teherán (Irán), iráni állampolgár. Iráni diplomata-útlevél száma: D9016657.

                        6.

                        BOUYERI, Mohammed (más néven Abu ZUBAIR, más néven SOBIAR, más néven Abu ZOUBAIR), született: 1978.3.8., Amszterdam (Hollandia).

                        7.

                        EL HAJJ, Hassan, született: 1988.3.22., Zaghdraiya, Szidón, Libanon, kanadai állampolgár. Útlevélszám: JX446643 (Kanada).

                        8.

                        HASHEMI MOGHADAM Saeid, született: 1962.8.6., Teherán (Irán), iráni állampolgár. Útlevélszám: D9016290, lejárati ideje: 2019.2.4.

                        9.

                        IZZ-AL-DIN, Hasan (más néven GARBAYA, Ahmed, más néven SA-ID, más néven SALWWAN, Samir), született: 1963, Libanon, libanoni állampolgár.

                        10.

                        MELIAD, Farah, született: 1980.11.5., Sydney (Ausztrália), ausztrál állampolgár. Útlevélszám: M2719127 (Ausztrália).

                        11.

                        MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah, más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555.

                        12.

                        ȘANLI, Dalokay (más néven Sinan), született: 1976.10.13., Pülümür (Törökország).

                        13.

                        SHAHLAI Abdul Reza (más néven Abdol Reza Shala'i, más néven Abd-al Reza Shalai, más néven Abdorreza Shahlai, más néven Abdolreza Shahla'i, más néven Abdul-Reza Shahlaee, más néven Hajj Yusef, más néven Haji Yusif, más néven Hajji Yasir, más néven Hajji Yusif, más néven Yusuf Abu-al-Karkh), született: 1957 körül, Irán. Címei: 1. Kermanshah, Irán, 2. mehráni katonai bázis, Ilám tartomány, Irán.

                        14.

                        SHAKURI Ali Gholam, született: 1965 körül, Teherán, Irán.

                        15.

                        SOLEIMANI Qasem (más néven Ghasem Soleymani, más néven Qasmi Sulayman, más néven Qasem Soleymani, más néven Qasem Solaimani, más néven Qasem Salimani, más néven Qasem Solemani, más néven Qasem Sulaimani, más néven Qasem Sulemani), született: 1957.3.11., Irán. Iráni állampolgár. Útlevélszám: 008827 (iráni diplomata-útlevél), kibocsátás éve: 1999. Titulus/rendfokozat: vezérőrnagy.

                  II.   CSOPORTOK ÉS SZERVEZETEK

                        1.

                        „Abu Nidal Organisation” – „ANO” („Abu Nidal Szervezet”) (más néven: „Fatah Revolutionary Council” [„Fatah Forradalmi Tanács”], más néven: „Arab Revolutionary Brigades” [„Arab Forradalmi Brigádok”], más néven: „Black September” [„Fekete Szeptember”], más néven: „Revolutionary Organisation of Socialist Muslims” [„Szocialista Muzulmánok Forradalmi Szervezete”]).

                        2.

                        „Al-Aqsa Martyrs' Brigade” („Al-Aqsa Mártírjainak Brigádja”).

                        3.

                        „Al-Aqsa e.V” („Al-Aksza e.V.”).

                        4.

                        „Babbar Khalsa”.

                        5.

                        A „New People's Army-t” – „NPA-t” („Új Néphadsereg”) is magában foglaló „Communist Party of the Philippines'” („Fülöp-szigeteki Kommunista Párt”), Fülöp-szigetek.

                        6.

                        „Directorate for Internal Security of the Iranian Ministry for Intelligence and Security” (Az iráni Hírszerzési és Biztonsági Minisztérium Belső Biztonsági Igazgatósága)

                        7.

                        „Gama'a al-Islamiyya” (más néven „Al-Gama'a al-Islamiyya”) („Islamic Group” – „IG” [„Iszlám Csoport”]).

                        8.

                        „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front” [„Nagy Iszlám Keleti Harci Front”]).

                        9.

                        A „Hamas-Izz al-Din al-Qassem”-et is magában foglaló „Hamas” („Hamász”).

                        10.

                        „Hizballah Military Wing” („Hizballah Katonai Szárny”) (más néven „Hezbollah Military Wing”, más néven „Hizbullah Military Wing”, más néven „Hizbollah Military Wing”, más néven „Hezballah Military Wing”, más néven „Hisbollah Military Wing”, más néven „Hizbu'llah Military Wing”, más néven „Hizb Allah Military Wing”, más néven „Jihad Council” [magyarul az összes Hezbollah változat, illetve „Dzsihád Tanács”] {és az irányítása alá tartozó minden egység, köztük az External Security Organisation [„Külső Biztonsági Szervezet”]}).

                        11.

                        „Hizbul Mujahideen” – „HM” („Hizbul Mudzsahedin”).

                        12.

                        „Khalistan Zindabad Force” – „KZF” („Kalisztán Zindabad Erő”).

                        13.

                        „Kurdistan Workers' Party” – „PKK” („Kurd Munkáspárt”) (más néven „KADEK”, más néven „KONGRA-GEL”).

                        14.

                        „Liberation Tigers of Tamil Eelam” – „LTTE” („A Tamil Eelam Felszabadító Tigrisei”).

                        15.

                        „Ejército de Liberación Nacional” („National Liberation Army” [„Nemzeti Felszabadítási Hadsereg”]).

                        16.

                        „Palestinian Islamic Jihad” – „PIJ” („Palesztin Iszlám Dzsihád”).

                        17.

                        „Popular Front for the Liberation of Palestine” – „PFLP” („Népi Front Palesztina Felszabadításért”).

                        18.

                        „Popular Front for the Liberation of Palestine – General Command” (más néven „PFLP – General Command”) („Népi Front Palesztina Felszabadításért – Főparancsnokság” [más néven „PFLP – Főparancsnokság”]).

                        19.

                        „Devrimci Halk Kurtuluș Partisi-Cephesi” – „DHKP/C” (más néven „Devrimci Sol”) („Revolutionary Left” [„Forradalmi Baloldal”]), más néven „Dev Sol”) („Revolutionary People's Liberation Army/Front/Party” [„Forradalmi Népi Felszabadítási Hadsereg/Front/Párt”]).

                        20.

                        „Sendero Luminoso” – „SL” („Fényes Ösvény”).

                        21.

                        „Teyrbazen Azadiya Kurdistan” – „TAK” (más néven „Kurdistan Freedom Falcons” [„Kurdisztáni Szabadság Sólymai”], más néven „Kurdistan Freedom Hawks” [„Kurdisztáni Szabadság Héjái”]).


A Bizottság 2018.10.05-i határozata az összefonódást a közös piaccal összeegyeztethetőnek nyilvánítja (Ügyszám COMP/M.8960 - Adient plc / The Boeing Company) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2018.11.29-i határozata az összefonódást a közös piaccal összeegyeztethetőnek nyilvánítja (Ügyszám COMP/M.8951 - Suzano Papel e Celulose S.A. / Fibria Celulose S.A.) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.01.08-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9202 - Bain Capital Investors, LLC / Oscar Holding SAS) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2018.07.26-i határozata az összefonódást a közös piaccal összeegyeztethetőnek nyilvánítja (Ügyszám COMP/M.8905 - AXA Konzern AG / ROLAND Rechtsschutzversicherungs-AG) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.01.09-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9207 - IFM Investors Pty Ltd / Vitol Holding BV) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2018.12.11-i határozata az összefonódást a közös piaccal összeegyeztethetőnek nyilvánítja (Ügyszám COMP/M.8881 - GEFCO ESPAÑA, S.A. / BERGÉ AUTOMOTIVE LOGISTICS, S.L.) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.01.09-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9201 - Siemens AG / TUTPL) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.01.21-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9135 - The Blackstone Group L.P. / Luminor Bank AS) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2018.12.13-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9139 - Haier Europe Appliances Holding B.V. / Candy) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.02.12-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9169 - Caisse des dépôts et consignations / Swiss Life) a 139/2004/EK tanácsi rendelet alapján (Csak az francia nyelvű szöveg hiteles.)


A Bizottság 2019.02.14-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9243 - KKR & Co. Inc. / China Resources Company Limited / Genesis Care Pty Limited) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.02.13-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9266 - KUWAIT INVESTMENT AUTHORITY / IIF INT'L HOLDING L.P. / NORTH SEA MIDSTREAM PARTNERS LIMITED) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.02.13-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9229 - Financière SNOP Dunois S.A. / Tower Automotive Holdings Europe B.V.) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.02.14-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9262 - ADM Arkady Limited / Gleadell Agriculture) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2018.12.21-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9122 - The Coca-Cola Company / Costa Limited) a 139/2004/EK tanácsi rendelet alapján (Csak az angol nyelvű szöveg hiteles.)


A Bizottság 2019.02.08-i határozata az összefonódást a közös piaccal összeegyeztethetőnek nyilvánítja (Ügyszám COMP/M.9126 - Mitsubishi Heavy Industries, Ltd. / Danfoss A/S / Artemis Intelligent Power Limited) a 139/2004/EK tanácsi rendelet alapján (Csak az angol nyelvű szöveg hiteles.)


title: A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (EGT-vonatkozású szöveg.)

text:
                  19.2.2019

                  HU

                  Az Európai Unió Hivatalos Lapja

                  LI 47/1

         A TANÁCS (EU) 2019/274 HATÁROZATA
         (2019. január 11.)
         a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról
         (EGT-vonatkozású szöveg)
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 50. cikkére,
         tekintettel az Európai Bizottság javaslatára,
         mivel:

                     (1)

                     2017. március 29-én az Egyesült Királyság bejelentette az Európai Tanácsnak azon szándékát, miszerint kilép az Európai Unióból és az Európai Atomenergia-közösségből (a továbbiakban: az Euratom) az EUSZ 50. cikkével összhangban, amely az Európai Atomenergia-közösséget létrehozó szerződés 106a. cikke értelmében alkalmazandó az Euratomra.

                     (2)

                     2017. május 22-én a Tanács felhatalmazta a Bizottságot, hogy tárgyalásokat kezdjen az Egyesült Királysággal az Unióval való jövőbeli kapcsolatai keretének figyelembevételével a kilépésére vonatkozó rendelkezéseket meghatározó megállapodásról.

                     (3)

                     A tárgyalások lefolytatására az Európai Tanács által 2017. április 29-én és december 15-én, valamint 2018. március 23-án nyújtott iránymutatások fényében, az Egyesült Királyság Unióból és Euratomból való rendezett kilépésének biztosítására vonatkozó átfogó célkitűzést követve került sor.

                     (4)

                     2018. november 25-én az Európai Tanács jóváhagyta a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a megállapodás).

                     (5)

                     A tárgyalások lezárulásával a megállapodást az Unió nevében alá kell írni, figyelemmel a megállapodás későbbi időpontban történő megkötéséhez szükséges eljárások teljesítésére.

                     (6)

                     Az Európai Atomenergia-közösséget létrehozó szerződés 106a. cikkével összhangban az EUSZ 50. cikke alkalmazandó az Euratomra.

                     (7)

                     A megállapodás átmeneti időszakról rendelkezik, amely alatt – függetlenül attól, hogy az Egyesült Királyság Unióból való kilépése az Egyesült Királyságnak az uniós intézményekben, szervekben, hivatalokban és ügynökségekben való részvétele tekintetében milyen következményekkel jár – az uniós jog, ideértve a nemzetközi megállapodásokat is, alkalmazandó lesz az Egyesült Királyságra és az Egyesült Királyságban. A Bizottságnak ezért az Unió és az Euratom nevében értesítenie kell e megállapodások többi részes felét arról, hogy az átmeneti időszak alatt az Egyesült Királyság az említett megállapodások alkalmazásában tagállamként kezelendő.

                     (8)

                     A megállapodás 185. cikkének második bekezdése úgy rendelkezik, hogy a szükséges belső eljárásai lezárásáról szóló írásbeli értesítés megtételekor az Unió bármely olyan tagállam tekintetében, amely nemzeti joga alapvető elveivel kapcsolatos indokokra hivatkozott, kijelentheti, hogy az átmeneti időszak alatt az európai elfogatóparancs végrehajtása mellőzésének a 2002/584/IB tanácsi kerethatározatban (1) említett indokain túlmenően, az említett tagállam végrehajtó igazságügyi hatóságai megtagadhatják saját állampolgáraiknak az európai elfogatóparancs alapján történő átadását az Egyesült Királyság részére. Ezért helyénvaló határidőt megállapítani, amelyen belül az említett lehetőséggel élni kívánó tagállamoknak erről értesíteniük kell a Bizottságot és a Tanács Főtitkárságát.

                     (9)

                     Az EUSZ 50. cikke (4) bekezdésében meghatározottak szerint az Egyesült Királyság nem vesz részt a Tanács e határozattal kapcsolatos tanácskozásain, sem annak elfogadásában,

               ELFOGADTA EZT A HATÁROZATOT:

            1. cikk
            A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Unió és az Európai Atomenergia-közösség nevében történő aláírására a Tanács felhatalmazást ad, figyelemmel a megállapodás megkötésére.
            A megállapodás szövegét csatolták e határozathoz (2).

            2. cikk
            Az Európai Tanács elnöke és a Bizottság elnöke felhatalmazást kap a megállapodásnak az Unió és az Európai Atomenergia-közösség nevében történő aláírására.

            3. cikk
            A Bizottság a megállapodás aláírását követően azonnal értesíti a megállapodás 2. cikke a) pontjának iv. alpontjában említett nemzetközi megállapodások többi részes felét arról, hogy – figyelemmel a megállapodás hatálybalépésére – az átmeneti időszak alatt az Egyesült Királyság az említett nemzetközi megállapodások alkalmazásában tagállamként kezelendő.

            4. cikk
            Azok a tagállamok, amelyek élni kívánnak a megállapodás 185. cikkének második bekezdésében biztosított lehetőséggel, ezen szándékukról 2019. február 15. előtt értesítik a Bizottságot és a Tanács Főtitkárságát.

            5. cikk
            Ez a határozat az elfogadásának napján lép hatályba.

            Kelt Brüsszelben, 2019. január 11-én.

                  a Tanács részéről

                  az elnök

               G. CIAMBA

            (1)  A Tanács 2002/584/IB kerethatározata (2002. június 13.) az európai elfogatóparancsról és a tagállamok közötti átadási eljárásokról (HL L 190., 2002.7.18., 1. o.).

            (2)  HL C 66 I, 2019.2.19., 1. o.


title: A Bizottság (EU) 2019/286 határozata (2019. február 12.) a „Követeljük az elektronikus cigaretta észszerűbb szabályozását!” elnevezésű javasolt polgári kezdeményezésről (az értesítés a C(2019) 926. számú dokumentummal történt)

text:
                  19.2.2019

                  HU

                  Az Európai Unió Hivatalos Lapja

                  L 47/45

         A BIZOTTSÁG (EU) 2019/286 HATÁROZATA
         (2019. február 12.)
         a „Követeljük az elektronikus cigaretta észszerűbb szabályozását!” elnevezésű javasolt polgári kezdeményezésről

               (az értesítés a C(2019) 926. számú dokumentummal történt)

         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:

                     (1)

                     A „Követeljük az elektronikus cigaretta észszerűbb szabályozását!” elnevezésű javasolt polgári kezdeményezés tárgya a következő: „Felkérjük az Európai Bizottságot, hogy helyezze hatályon kívül a 2014/40/EU európai parlamenti és tanácsi irányelv (2) 20. cikkét, és alkosson olyan egyedi jogszabályt, amely egyértelműen elkülöníti az elektronikuscigaretta-termékeket a dohánytermékektől és a gyógyszerektől.”

                     (2)

                     A javasolt polgári kezdeményezés céljai a következők: „Hatályon kívül kell helyezni a 2014/40/EU irányelv 20. cikkét, és helyette tudományosan megalapozott, tényeken alapuló, a belső piac működésével összhangban álló egyedi jogszabályt kell alkotni, amely elkülöníti az elektronikuscigaretta-termékeket a dohánytermékektől és a gyógyszerektől. Gondoskodni kell arról, hogy az új jogszabály kötelező erejű, szigorú termékminőségi, biztonsági és gyártási előírásokon, valamint felelős, a fiatalok védelmét szolgáló értékesítési módszereken alapuljon. Az elektronikus cigarettára irányuló politikának ösztönöznie kell az innovációt, és biztosítania kell, hogy a dohányosok és az elektronikus cigaretta használói egyértelmű információkkal rendelkezzenek a kevésbé káros, dohánymentes alternatívákról, és hozzáférhessenek ilyen alternatívákhoz.”

                     (3)

                     Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.

                     (4)

                     E cél elérése érdekében biztosítani kell, hogy az európai polgári kezdeményezés eljárásrendje és szükséges feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.

                     (5)

                     A Szerződések végrehajtása céljából uniós jogi aktusok fogadhatók el:

                                 —

                                 az Európai Unió működéséről szóló szerződés (EUMSZ) 53. cikkének (1) bekezdése és 62. cikke alapján a tagállamok azon törvényi, rendeleti vagy közigazgatási rendelkezéseinek összehangolására, amelyek az önálló vállalkozói tevékenység megkezdésére és folytatására vonatkoznak,

                                 —

                                 az Európai Unió működéséről szóló szerződés (EUMSZ) 114. cikke alapján a tagállamok azon törvényi, rendeleti és közigazgatási rendelkezéseinek közelítésére, amelyek tárgya a belső piac megteremtése és működése.

                     (6)

                     Fenti okokból a javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.

                     (7)

                     Ezen túlmenően a rendelet 3. cikkének (2) bekezdésével összhangban létrehozták a polgári bizottságot, és kijelölték a kapcsolattartó személyeket, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.

                     (8)

                     A „Követeljük az elektronikus cigaretta észszerűbb szabályozását!” elnevezésű javasolt polgári kezdeményezést ezért nyilvántartásba kell venni,

               ELFOGADTA EZT A HATÁROZATOT:

            1. cikk
            A „Követeljük az elektronikus cigaretta észszerűbb szabályozását!” elnevezésű javasolt polgári kezdeményezést nyilvántartásba vételre kerül.

            2. cikk
            Ez a határozat 2019. február 20-án lép hatályba.

            3. cikk
            E határozat címzettjei a „Követeljük az elektronikus cigaretta észszerűbb szabályozását!” elnevezésű javasolt polgári kezdeményezés szervezői (a polgári bizottság tagjai), akiket kapcsolattartó személyként Dustin DAHLMANN és Mose GIACOMELLO képvisel.

            Kelt Strasbourgban, 2019. február 12-én.

                  a Bizottság részéről

               Frans TIMMERMANS

                  alelnök

            (1)  HL L 65., 2011.3.11., 1. o.

            (2)  Az Európai Parlament és a Tanács 2014/40/EU irányelve (2014. április 3.) a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről (HL L 127., 2014.4.29., 1. o.).


title: A Tanács (EU) 2019/292 határozata (2019. február 12.) az EU-minősített adatok harmadik államok és nemzetközi szervezetek részére történő átadására vonatkozó felhatalmazásról

text:
                  20.2.2019

                  HU

                  Az Európai Unió Hivatalos Lapja

                  L 48/20

         A TANÁCS (EU) 2019/292 HATÁROZATA
         (2019. február 12.)
         az EU-minősített adatok harmadik államok és nemzetközi szervezetek részére történő átadására vonatkozó felhatalmazásról
         AZ EURÓPAI UNIÓ TANÁCSA,
         tekintettel az EU-minősített adatok védelmét szolgáló biztonsági szabályokról szóló, 2013. szeptember 23-i 2013/488/EU tanácsi határozatra (1) és különösen annak 13. cikkére és VI. mellékletére,
         mivel:

                     (1)

                     Az Európai Unió a minősített adatok cseréjére és védelmére vonatkozó biztonsági eljárásokról szóló megállapodásokat köt harmadik államokkal és nemzetközi szervezetekkel.

                     (2)

                     A főtitkár a Tanács Főtitkársága nevében igazgatási megállapodásokat köthet harmadik államokkal és nemzetközi szervezetekkel a minősített adatok cseréje során alkalmazandó biztonsági eljárásokról.

                     (3)

                     A 2013/488/EU határozat VI. mellékletének 37. pontja értelmében a Tanácsnak döntést kell hoznia arról, hogy felhatalmazza a főtitkárt az EU-minősített adatoknak az érintett harmadik állam vagy nemzetközi szervezet részére történő, a minősített adatok cseréjére és védelmére irányuló biztonsági eljárásokról szóló megállapodással vagy a minősített információk cseréjére vonatkozó biztonsági eljárásokról szóló megállapodással összhangban álló átadására,

               ELFOGADTA EZT A HATÁROZATOT:

            1. cikk

               (1)   Amennyiben az EU és valamely harmadik állam vagy nemzetközi szervezet között minősített adatok cseréjére és védelmére irányuló biztonsági eljárásokról szóló megállapodás (a továbbiakban: adatbiztonsági megállapodás) van érvényben, továbbá a 2013/488/EU tanácsi határozatnak megfelelően, a Tanács főtitkára felhatalmazást kap arra, hogy – a kibocsátó beleegyezésének elvével összhangban – átadjon a szóban forgó harmadik állam vagy nemzetközi szervezet részére az adatbiztonsági megállapodás hatálya alá tartozó EU-minősített adatokat a Tanács Biztonsági Bizottsága által a 2013/488/EU határozat VI. mellékletének 11. pontja értelmében meghatározott szintig. A főtitkár eseti alapon dönt az EU-minősített adatok harmadik államok vagy nemzetközi szervezetek részére adatbiztonsági megállapodás alapján történő átadásáról.

               (2)   Amennyiben a Tanács főtitkára a Tanács jóváhagyása mellett és a 2013/488/EU határozattal összhangban minősített információk cseréjére vonatkozó biztonsági eljárásokról szóló megállapodást (a továbbiakban: igazgatási megállapodás) kötött valamely harmadik állammal vagy nemzetközi szervezettel, a Tanács főtitkára felhatalmazást kap arra, hogy – a kibocsátó beleegyezésének elvével összhangban – átadjon a szóban forgó harmadik állam vagy nemzetközi szervezet részére az igazgatási megállapodás hatálya alá tartozó EU-minősített adatokat, a megállapodásban meghatározott szintig. A főtitkár eseti alapon dönt az EU-minősített adatok harmadik államok vagy nemzetközi szervezetek részére valamely igazgatási megállapodás alapján történő átadásáról.

               (3)   A Tanács főtitkára az (1) és (2) bekezdésben említett felhatalmazást átruházhatja a Tanács Főtitkárságának vezető tisztviselőire.

            2. cikk
            Ez a határozat hatályon kívül helyezi az alábbi tanácsi határozatokat, és azok helyébe lép:

                        1.

                        A Tanács 2011. június 20-i határozata a minősített adatok cseréjére vonatkozó biztonsági eljárásokról harmadik államokkal vagy nemzetközi szervezetekkel kötött állandó megállapodások értelmében történő információátadásról;

                        2.

                        A Tanács 2011. június 20-i határozata a minősített adatok cseréjére vonatkozó biztonsági eljárásokról nemzetközi szervezetekkel kötött adminisztratív megállapodások értelmében történő információátadásról.

            3. cikk
            Ez a határozat az elfogadásának napján lép hatályba.

            Kelt Brüsszelben, 2019. február 12-én.

                  a Tanács részéről

                  az elnök

               E.O. TEODOROVICI

            (1)  HL L 274., 2013.10.15., 1. o.